P. Kubovič, poslanec: (2007-03-21):
Pani poslankyňa Tóthová aj tuná predkladateľka pani Zmajkovičová nás vyzývajú, aby sme dávali do súladu dva zákony, z ktorých jeden je zákon o hlavnom meste, druhý je zákon o obecnom zriadení. Ale ja si kladiem otázku, prečo robiť zmeny v tejto chvíli, keď je štyri mesiace po voľbách, keď vlastne všetci, ktorí kandidovali, tak ako to bolo povedané, vedeli, do čoho idú, vedeli, aké zákony platia. Ja sa prihováram za to. A chcem byť konštruktívny. Súhlasím s vami. Dajme do súladu aj ostatné veci, dajme do súladu aj veci, ktoré sa týkajú počtu poslancov, pretože určite budete so mnou súhlasiť, že napr. mestská časť, keď poviem príklad, Staré Mesto, ktorá má 45 000 obyvateľov, má 38 poslancov, mestská časť Nové Mesto ich má 38, ktorá má tiež okolo 30 000 – 40 000 obyvateľov. Ešte donedávna napr. mestská časť, ktorej som bol osem rokov starostom, mala 60 poslancov. Jednoducho sú to čísla, ktoré absolútne nie sú v súlade so zákonom č. 369/1990 Zb. o obecnom zriadení. Ak chceme, a myslíte to úprimne v dôvodovej správe, o ktorej hovoríte, tak som pripravený a, myslím si, aj náš poslanecký klub je pripravený na to, aby sme takéto zmeny urobili, ale tak, aby sme dali naozaj potom do súladu kompletne v tomto zákone všetky body, ktorých sa to týka. A ak to máme urobiť, tak sa prihováram za to, aby sme to urobili tak, aby to bolo v období pred voľbami a stanovili sme pravidlá pre budúce volebné obdobie, lebo inak celkom určite potom tie vaše frázy z dôvodovej správy, ktoré hovoria o dávaní do súladu, a dávate do súladu len jednu jedinú záležitosť, nemôžem nijako inak pomenovať, iba účelovými. A ja si to môžem na rozdiel od vás, pani Zmajkovičová, dovoliť, pretože robil som 12 rokov v samospráve tohto mesta na rozdiel od vás, ktorá ste ani deň v samospráve tohto mesta nerobili. A veľmi ma prekvapuje, že ste si dovolili vôbec takýto zákon z vášho postavenia predložiť. A potom si naozaj nemôžem položiť žiadnu inú otázku, len tú, kto vás prinútil to urobiť. A keďže tú situáciu poznám, tak absolútne musím súhlasiť so slovami môjho predrečníka pána Minárika, ktorý povedal, že sú dvaja ľudia v Bratislave, kvôli dvom ľuďom v tomto meste ste sa podujali na účelovú zmenu, ktorá má vyniesť body pre dvoch starostov Smeru, ktorí dneska sú v Bratislave. Ale podotýkam, a to presne, páčilo sa mi prirovnanie, ktoré povedal pán Minárik. A hovoril o tom, že skúsený politik pán Ftáčnik si dokázal s vecami poradiť v zmysle zákonov. Ale dvaja ľudia, ktorí nastúpili ako nekompetentní, ktorí nastupovali do funkcie a nevedeli a nepoznali zákony, dneska hľadajú cestu, pretože vedia, že v tejto snemovni dneska existuje pohodlná 85-členná väčšina, jednoducho mašinéria zafunguje a oni to vyriešia za nich. Ja sa vás pýtam: Toto je namieste? Toto je správne riešenie? Ja sa vás pýtam, čo tým získate. Tým absolútne nič nezískate. A vôbec sa nedá hovoriť o tom, o čom aj pán Rafaj zase hovoril, že to má byť na prospech občanov. Ja vám môžem zodpovedne povedať napr., že budem hovoriť o jednom konkrétnom prípade, na stoličke prednostu sedí človek, ktorý nikdy nebol v žiadnej politickej strane, ktorý sa celý život venoval samospráve a ktorého ako odborníka by ste na Slovensku márne hľadali kdekoľvek inde. A tohto človeka idete jednoducho týmto zákonom len preto, že potrebujete zase niekoho s vašou legitimáciou niekde dosadiť, odpáliť. A toto sú metódy, ktoré sa stávajú pravidlom pre prácu vašej politickej strany doslova a do písmena po tom, ako ste prevzali moc v tejto republike. Jednoducho toto sú spôsoby, o ktorých sa zrazu dozvedáme a ktoré tu začínajú fungovať. Opäť vám hovorím, poďme spoločne urobiť zmeny, tak ako hovorí pani profesorka, absolútne s ňou súhlasím, že nie je namieste, aby Bratislava mala iné postavenie, lebo nemá mať prečo iné postavenie v tejto veci, ale poďme to urobiť s platnosťou od budúceho volebného obdobia. Na toto určite získate podporu možno aj celej opozície, nielen nášho poslaneckého klubu. A nebude tak okaté a jednoznačné to, o čo vám v tejto chvíli ide, účelovosť, účelovosť zameraná kvôli dvom neschopným a nekompetentným ľuďom z politickej strany Smer na obsadenie dvoch miest, dvoch, podotýkam. To je prvá poznámka, ktorú si nemôžem odpustiť. A jednoducho, taká je skutočnosť. Druhá vec. Spomínal sa tu zákon o Košiciach. Tí, čo sme tu v predchádzajúcom volebnom období sedeli, vy ste tu tiež sedeli, si dobre pamätáte, že s iniciatívou pre nový návrh o Košiciach prišli všetko ľudia z Košíc a poslanci, ktorí v samospráve mesta Košice pracujú. To je prvá vec. Druhá vec, keď tento zákon predkladali, jasne povedali, a v celej tejto snemovni bolo všetkým poslancom jasné, že je to dohoda medzi primátorom Košíc a starostami v Košiciach. Tak bol ten zákon jednoducho predložený a predkladaný sem. Nevidel som dôvod, a, predpokladám, ani vtedy od žiadnych poslancov dôvod, takýto návrh, ktorý má prispieť k tomu, po čom volá pán Rafaj, aj ľudia, ktorí pracujú v samospráve, a následne aj občania, ktorí vlastne produkt tej samosprávy vnímajú, aby sme prijali pre vylepšenie situácie v meste Košice. Dnes máme na stole účelovú novelu. Na druhej strane dnes prebiehajú podľa mne dostupných informácií záverečné rokovania medzi primátorom hlavného mesta, sedemnástimi, nie dvomi, podotýkam, sedemnástimi poslancami, pretože Bratislava, ak, pani poslankyňa, neviete, tak vám poviem, má sedemnásť mestských častí, nielen dve, teda medzi 17 starostami mestských častí a zákon o hlavnom meste Bratislave je v takej podobe, že predpokladám, že ak to všetko dobre pôjde, v tomto roku určite bude predložený, a tak to prisľúbil a má o to záujem aj primátor hlavného mesta, do tejto snemovne. Pevne verím, že čítate aj noviny, aj novinové články. A jeho vyjadrenia boli, ktoré žiadali práve túto snemovňu o to, aby sa týmto zákonom nezaoberala, pretože môže narušiť to krehké, čo možno existuje medzi primátorom a starostami v tejto chvíli. A ak vám nestačí, že vás o to žiada primátor, pretože nie je z vášho politického spektra, tak určite vám môže pomôcť k tomu to, že vás o to žiada aj starosta Nového Mesta, ktorý je dneska starostom s vašou podporou, teda aj vaším starostom. On sám si dobre uvedomuje, akým problémom bolo dospieť k nejakej dohode, ktorá dneska, ak poviem, že začína existovať, ale podľa mne dostupných informácií existuje, vy jednoducho ako človek, ktorý v živote nepôsobil v tejto samospráve tohto mesta, sa podpíšete pod zákon, ktorý má všetku túto krehkosť, ktorá existuje a speje k tomu, po čom volá aj pani poslankyňa a volám aj ja, ja som tiež mal záujem, aby sme mali nový komplexný zákon, ktorý bude zákonom o hlavnom meste samostatnej Slovenskej republiky, lebo tento zákon, ktorý máme, je ešte z roku 1990. A vlastne o novelizáciu toho v tejto chvíli sa usilujete. Takže ja by som vás veľmi rád z tohto miesta, tak ako ste nás vy vyzvali na podporu, vyzval, aby ste túto iniciatívu stiahli a odložili a ponechali ju na tých, ktorí v tomto meste jednoducho pre tú samosprávu aj niečo urobili, niečo o tej samospráve vedia a, myslím si, majú dobrý záujem, aby bol predložený taký zákon, ktorý naozaj pomôže tomuto mestu. Ešte jedna poznámka k tomu, čo povedal, aj keď vo faktickej poznámke, pán poslanec Halecký. Opäť si pomôžem, veď hlasy starostov aj vo veľkých mestských častiach, a teda aj vášho starostu pána Ftáčnika volajú presne po tom, že sú to veľké mestské časti. A po presune kompetencií majú veľké množstvo zodpovednosti a mnoho funkcií, ktoré hlavné mesto dokonca presunulo na mestské časti, ako je to v školstve napr., ktoré napr. v takej Petržalke určite zaberie dostatok času, keď sa má rozvíjať a má fungovať tak, ako je potrebné. A preto aj on sa ozval hlasom, že by bolo vhodné, aby mohol mať nielen jedného zástupcu, ale dvoch zástupcov starostu. Napr. tento návrh, neviem prečo, z akého dôvodu, ste vôbec do tohto návrhu nezakomponovali. Vôbec ste sa ním ani nezaoberali. Čiže chcem povedať, že áno, pán Halecký, treba naozaj sa možno nad tým zamyslieť, a to z prostého a jednoduchého dôvodu, aby mestá a obce možno, ja si myslím, aj na celom Slovensku, mali možnosť mať nielen jedného, ale možno aj dvoch zástupcov alebo toľko zástupcov, ako uzná za vhodné, koľko ich potrebuje dané miestne zastupiteľstvo. Jednoducho toľko si ich zvolí, ak majú tam ten pocit, že je to pre dané mesto alebo obec vhodné. A mali by sme možno práve nad takýmito vecami, ktoré naozaj riešia, dá sa povedať, konštruktívne problémy, rozmýšľať, a nie rozmýšľať nad tým, ako robiť účelové zmeny. A ja to poviem, mňa veľmi prekvapilo, že s takým záujmom a zápalom dokonca aj koaliční partneri vaši, ako je SNS a HZDS, sa púšťajú do toho, keď  jednoducho toto nie je problém ani jedného z nich. A je to problém doslova a do písmena jednej politickej strany, ktorá si nevie usporiadať problémy v dvoch mestských častiach v Bratislave. Ale aby už som sa neopakoval, dovoľte mi, aby som na záver v tejto chvíli predložil nasledovný návrh. Teda ak náhodou po tomto príhovore nebudete mať záujem pristúpiť k tomu, že tento návrh stiahnete, tak  mi dovoľte predložiť v zmysle § 73 ods. 3 písm. b) rokovacieho poriadku procedurálny návrh, aby sme nepokračovali v rokovaní o tomto návrhu zákona. Ďakujem. (Potlesk.)